钦定古今图书集成/明伦汇编/氏族典/第068卷 > 朱貔孙
## 钦定古今图书集成/明伦汇编/氏族典/第068卷 > 朱貔孙

按《宋史朱貔孙传》：“貔孙，字兴甫，浮梁人。淳祐四年进
士，授福州学教授。制置使荐之，主管尚书刑工部架
阁文字。宦者董宋臣宠幸用事，貔孙发策试胄子，极
论宦寺专权之患，宋臣讽言者论罢之。马光祖辟添
差江东安抚司机宜文字，擢史馆校勘，迁太学博士，
擢监察御史兼崇政殿说书。首疏论丁大全权奸误”
国之罪，时有建议迁都四明者，貔孙亟上疏，言必不
可，遂止。迁大理少卿兼太子右谕德，诏许乘马赴讲。
貔孙谕导得体，衍说《经义》，有关于君道者，必委曲敷
畅，阴寓警戒，太子每为之改容。迁宗正少卿。丁母忧，
服除，授秘书监，擢殿中侍御史。宋臣覆出，朝论纷然，
貔孙因对，力斥其奸。升侍读。属疆场多事，屡陈备御
之策。理宗春秋高，倚成贾似道。似道擅命，貔孙随事
进谏，不肯阿附，似道深忌之。度宗即位，擢右谏议大
夫，以华文阁学士知宁国府，似道讽言者论罢。久之，
复华文阁学士、知袁州，卒于郡。